DA vra dat parlement byeengeroep wordDie parlement in Kaapstad. (Foto: ANA) Die DA het adj.pres. David Mabuza in sy hoedanigheid as leier van regeringsake gevra om die parlement byeen te roep sodat parlementariërs aan die werk kan kom. Natasha Mazzone, die DA se hoofsweep, sê die party het hom tot Mabuza gewend ná verskeie versoeke aan die speaker, Thandi Modise, om die parlement oor dringende sake terug te roep. “ŉ Menigte uitdagings staar Suid-Afrika in die gesig en die parlement het die plig en die hulpbronne om talle van die kwessies wat Suid-Afrika raak, te hanteer.” Mazzone sê die kwessies sluit in onsekerheid, frustrasie en verwarring oor die entstofprogram, ŉ departement van binnelandse sake wat nie meer basiese dienste lewer nie, ŉ humanitêre krisis by landsgrensposte, ŉ polisiediens wat branderryers en swemmers moet stuit terwyl moorde en verkragtings ongebreideld voortgaan, ŉ gasvryheidsbedryf wat op sy knieë gedwing is, ŉ maatskaplike toelaestelsel wat byna ineengestort het en leerders wat vreesbevange is oor wat die akademiese jaar inhou. Nog probleme sluit in dié met hospitale landwyd wat nie die vermoë het om siekes te help nie, voortgesette beurtkrag en munisipaliteite wat nie basiese dienste kan lewer nie. “Toe die Covid-19-pandemie Suid-Afrika getref het, het die DA sy bereidwilligheid te kenne gegee om die regering by te staan. Die aanbod is nie teruggetrek nie en ons het deurlopend insette gelewer oor waar die regering tekort skiet en misluk,” sê Mazzone. “Suid-Afrika benodig onpartydige oplossings en samewerking om die regering te help om die lang lys probleme te hanteer. Die parlement is die manier om dit te doen. Ons het werk om te doen en ons moenie verhoed word om ons rol kragtig te vervul nie.”